**Te-ntrebi de ce ...**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te-ntrebi de ce infernul îl amintesc ades?

Cum altfel străluci-va azurul neînţeles?

Când din tăciunii minţii răsare o lumină

Ce negru e pustiul în care ea-i regină!

Iar inima zdrobită de-atâta agonie

Va fremăta de mâine în patima cea vie.

Te-ntrebi de ce sunt oarbă la bătălia lumii?

Mă-nchin fiinţei sacre şi legilor minunii !

Ascult foşnind în versuri dulci mreje de iubire

Ce mă cuprind în braţe, vorbind de nemurire,

Păşesc peste tristeţe, dar tot ea îmi dă ghes

S-o-mbrac în haina vieţii, să-i pun guler de vers,

Să desluşesc eu lumii hidoasa ei trădare

De-a ţine în adâncu-i a fericirii floare.

Iar tu, învins de teamă şi fără să-nţelegi

Te laşi cuprins de jale şi nu o mai culegi.

Te-ntrebi de ce tristeţea o pomenesc ades?

Doar ea dă sens iubirii şi vieţii înţeles.

28.03.2016